Hrvatski prvak Rijeka igrat će u Europskoj ligi u skupini D s Milanom, Austrijom Beč i grčkim AEK-om, odlučio je u petak ždrijeb održan u Monte Carlu.

Rijeka, koja je bila smještena u treću jakosnu skupinu, može biti zadovoljna ždrijebom: izvukli su jednog spektakularnog protivnika i dva protiv kojih mogu tražiti prolaz i europsko proljeće. Najtežeg suparnika predstavlja svakako Milan koji je 18 puta bio prvak Italije i sedam je puta slavio u Ligi prvaka, a ovoga je ljeta potrošio gotovo 200 milijuna eura na pojačanja.

Prve utakmice Europske lige su na rasporedu 14. rujna, a nakon toga 28. rujna, 19. listopada, 2. i 23. studenog te 7. prosinca. Finale Europske lige je 16. svibnja iduće godine u Lyonu.

Rijeku čeka praznik nogometa protiv velikog Milana te utakmice s prolaznim protivnicima. Austriju Beč hrvatska publika je upoznala u susretima s Osijekom, dok je Rijeka u play-offu Lige prvaka ravnopravno igrala protiv grčkog predstavnika, i to ''vječnog'' prvaka te države Olympiakosa.

Austria Beč je protiv Osijeka pokazala da se radi o vrlo dobroj momčadi, ali Osijek nije bio bez šansi. Igrači Zorana Zekića propustili su velike prilike koje su mogle eliminirati bečki klub što daje nadu Rijeci u pozitivan rezultat. Osim toga, Rijeka je na putu do Europske lige izbacila prvaka Austrije Salzburg.

AEK je prošle sezone bio četvrta momčad Grčke sa 14 bodova zaostatka za Olympiakosom. U play-offu su izbacili Club Brugge domaćom pobjedom 3:0 nakon 0:0 iz prve utakmice. AEK je 11 puta osvajao naslov prvaka Grčke, no Riječani protiv njih imaju izgleda.

Skupine Europske lige

Skupina A: Villarreal (Špa), Maccabi (Izr), Astana (Kaz), Slavia (Češ)

Skupina B: Dinamo Kijev (Ukr), Young Boys (Švi), Partizan (Srb), Skenderbeu (Alb)



Skupina C: Braga (Por), Ludogorec (Bug), Hoffenheim (Njem), Istanbul (Tur)



Skupina D: Milan (Ita), Austria (Aut), RIJEKA (HRV), AEK (Grč)

Skupina E: Lyon (Fra), Everton (Eng), Atalanta (Ita), Apolon (Cip)



Skupina F: Kopenhagen (Dan), Lokomotiv (Rus), Šerif (Mol), Zlin (Češ)



Skupina G: Plzen (Polj), Steaua (Rum), Hapoel (Izr), Lugano (Švi)



Skupina H: Arsenal (Eng), BATE (Bje), Koln (Njem), Crvena Zvezda (Srb)



Skupina I: Salzburg (Aut), Marseille (Fra), Vitoria (Por), Konyaspor (Tur)



Skupina J: Athletic Bilbao (Špa), Hertha (Njem), Zorya (Ukr), Ostersund (Šve)



Skupina K: Lazio (Ita), Nica (Fra), Varegem (Bel), Vitesse (Niz)



Skupina L: Zenit (Rus), Sociedad (Špa), Rosenborg (Nor), Vardar (Mak)